**Ministerul Sănătăţii**

**ORDIN nr. ......................**

**privind aprobarea metodologiilor privind avizarea înfiinţării, desființării spitalelor private, precum și avizarea structurii organizatorice, reorganizarea, schimbarea sediului şi a denumirilor spitalelor publice și private**

Văzând Referatul de aprobare nr. ................... al Direcţiei managementul resurselor umane și structuri sanitare,

Având în vedere prevederile:

- [art. 4](javascript:OpenDocumentView(421662,%208001784);) alin. (2) şi art. 172 alin. (6) - (8) din Legea nr. 95/2006 privind reforma în domeniul sănătăţii, republicată, cu modificările şi completările ulterioare;

- [art. 4](javascript:OpenDocumentView(419080,%207964729);) alin. (1) pct. 35 - 37 din Hotărârea Guvernului nr. 144/2010 privind organizarea şi funcţionarea Ministerului Sănătăţii, cu modificările şi completările ulterioare,

În temeiul prevederilor art. 7 alin. (4) din Hotărârea Guvernului nr. 144/2010 privind organizarea şi funcţionarea Ministerului Sănătăţii, cu modificările şi completările ulterioare,

**ministrul sănătăţii emite următorul**

**ordin:**

**Art.1 –** Se aprobă metodologia privind avizarea înfiinţării/desființării spitalelor private care asigură servicii medicale în regim de spitalizare continuă, avizarea structurii organizatorice, reorganizarea, schimbarea sediului şi a denumirilor acestora, potrivit anexei nr. 1 care face parte integrantă din prezentul ordin.

**Art.2** - Se aprobă metodologia privind aprobarea structurii organizatorice, reorganizarea, schimbarea sediului și a denumirii pentru spitalele publice din reţeaua proprie a Ministerului Sănătăţii, potrivit anexei nr. 2 care face parte integrantă din prezentul ordin.

**Art. 3** –Se aprobă metodologia privind avizarea structurii organizatorice, reorganizarea, schimbarea sediului şi a denumirilor pentru spitalele publice din reţeaua proprie a altor ministere și instituţii publice cu rețea sanitară proprie, potrivit anexei nr. 3 care face parte integrantă din prezentul ordin.

**Art. 4 - (1)** Spitalele publice și private care au în componenţa lor exclusiv structuri care acordă servicii de spitalizare de zi, servicii ambulatorii de specialitate, îngrijiri la domiciliu, servicii paraclinice ambulatorii se înfiinţează sau se desfiinţează cu avizul direcţiilor de sănătate publică judeţene, respectiv a municipiului Bucureşti. Structura organizatorică, reorganizarea, schimbarea sediului şi a denumirilor pentru spitalele publice și private care au în componenţa lor exclusiv structuri care acordă servicii de spitalizare de zi, servicii ambulatorii de specialitate, îngrijiri la domiciliu, servicii paraclinice ambulatorii se avizează de direcţiile de sănătate publică judeţene, respectiv a municipiului Bucureşti.

**(2)** Avizul prevăzut la alin. (1) se emite de către direcţiile de sănătate publică judeţene, respectiv a municipiului Bucureşti, pe baza documentelor depuse în vederea eliberării notificării de asistenţă de specialitate de sănătate publică a conformităţii și a notificării de certificare de sănătate publică a conformităţii.

**Art. 5** – La data intrării în vigoare a prezentului ordin, Ordinul ministrului sănătății nr. 3473/2023 pentru stabilirea condiţiilor şi metodologiei privind avizarea înfiinţării spitalelor private, avizarea structurii organizatorice şi avizarea modificării acesteia, precum şi pentru stabilirea unor măsuri organizatorice în vederea aprobării/avizării structurii organizatorice a spitalelor publice şi a modificării acesteia, se abrogă.

**Art. 6** - Prezentul ordin se publică în Monitorul Oficial al României, Partea I.

**Ministrul sănătăţii,**

**Prof univ.dr. Alexandru Rafila**



**Anexa nr.1**

**METODOLOGIA**

**privind avizarea înfiinţării, desființării spitalelor private, avizarea structurii organizatorice, reorganizarea, schimbarea sediului şi a denumirilor acestora**

**Art.1** – În vederea avizării înfiinţării spitalelor private care asigură asistență medicală spitalicească în regim de spitalizare continuă, solicitantul are obligaţia să transmită Ministerului Sănătăţii, următoarele:

a) solicitarea reprezentantului legal care va cuprinde obligatoriu: numărul de înregistrare la nivelul emitentului, elementele de identificare ale solicitantului şi datele de contact ale reprezentantului legal;

b) actul de înfiinţare sau constituire ori de dobândire a personalităţii juridice, după caz, respectiv societate cu răspundere limitată (S.R.L.), societate pe acţiuni (S.A.), asociaţii, fundaţii, regii autonome, culte recunoscute, conform legislaţiei în vigoare;

c) documentul potrivit căruia domeniul de activitate a solicitantului este asistența medicală spitalicească (cod CAEN 8610);

d) documentele care dovedesc proprietatea, posesia sau dreptul de folosinţă în mod legal a spaţiului sau imobilului în care se înfiinţează şi funcţionează spitalul privat sau, după caz, a terenului pe care urmează să se construiască spitalul;

e) documentul emis de instituții publice abilitate din care să rezulte destinația imobilului în vederea desfășurării activității spitalicești;

f) hotărârea organelor de conducere ale solicitantului privind inființarea spitalului;

g) notificarea de asistenţă de specialitate de sănătate publică a conformităţii emisă de direcţia de sănătate publică judeţeană/a municipiului Bucureşti, ca urmare a evaluării proiectului respectiv, cu cel mult 6 luni anterior solicitării;

h) studiul de impact asupra stării de sănătate a populaţiei şi/sau studiul de impact asupra mediului, dacă a fost solicitat de direcţia de sănătate publică judeţeană/a municipiului Bucureşti.

**Art. 2** - Pentru avizarea structurii organizatorice sau a reorganizării acesteia pentru spitalele private care asigură asistență medicală spitalicească în regim de spitalizare continuă, solicitantul are obligaţia să transmită Ministerului Sănătăţii, următoarele:

a) solicitarea reprezentantului legal care va cuprinde obligatoriu: numărul de înregistrare la nivelul emitentului, elementele de identificare ale solicitantului şi datele de contact ale reprezentantului legal;

b) avizul Ministerului Sănătăţii pentru înfiinţarea spitalului, prevăzut la art.1 și/sau pentru structura orgnizatorică, cu modificările și completările ulterioare, după caz;

c) memoriul tehnic, care va cuprinde următoarele date referitoare la:

(i) respectarea prevederilor legale în vigoare privind organizarea funcțională a spitalului;

(ii) modalitatea de asigurare a continuităţii asistenţei medicale;

(iii) existenţa dotărilor necesare funcționării spitalului, prevăzute de legislaţia incidentă în vigoare;

(iv) respectarea prevederilor legale în vigoare privind asigurarea utilităţilor, a hranei, a serviciilor medicale, a serviciilor gospodăreşti, a condiţiilor de igienă şi curăţenie, necesare funcţionării corespunzătoare;

d) actele care dovedesc proprietatea,posesia sau dreptul de folosinţă în mod legal a imobilului în care funcţionează spitalul privat, după caz;

e) notificarea de certificare de sănătate publică a conformităţii document emis de direcţia de sănătate publică judeţeană/a municipiului Bucureşti, ca urmare a evaluării proiectului respectiv, cu cel mult 6 luni anterior solicitării.

**Art. 3** – În vederea emiterii avizului pentru schimbarea sediului sau a denumirii spitalului, reprezentantul legal depune o solicitare în acest sens însoțită de notificarea de certificare de sănătate publică a conformităţii emisă de direcţia de sănătate publică judeţeană/a municipiului Bucureşti.

**Art. 4** - În vederea emiterii avizului pentru desființarea spitalului, reprezentantul legal depune o solicitare în acest sens.

**Art. 5** - Documentaţia prevăzută la art. 1 – art. 4 se depune la registratura Ministerului Sănătăţii, prin e-mail sau poştă.

**Art. 6 -** Structura de specialitate din cadrul Ministerului Sănătăţii verifică şi analizează documentele depuse , iar în situaţia în care:

a) documentaţia este completă și sunt respectate prevederile legale incidente în vigoare, în termen de 60 de zile lucrătoare de la primirea acesteia, se emite avizul pentru înfiinţarea,structura organizatorică,reorganizarea, schimbarea sediului şi a denumirilor pentru spitalele private, după caz, în vederea comunicării;

b) documentația nu respectă prevederile legale incidente în vigoare, se respinge şi se comunică solicitantului un înscris în acest sens, în termen de 60 de zile lucrătoare de la primirea solicitării, cu indicarea prevederilor legale incidente care nu sunt respectate de către solicitant;

c) documentaţia este incompletă şi/sau prezintă neclarităţi, se solicită completări şi/sau clarificări în termen de 30 de zile de la data înregistrării solicitării la Ministerul Sănătăţii. În cazul netransmiterii unui răspuns în termen de 30 de zile lucrătoare, documentaţia depusă se consideră neconformă şi propunerea pentru avizarea înfiinţării spitalului privat, pentru structura organizatorică, pentru reorganizarea, schimbarea sediului şi a denumirilor pentru spitalele private, după caz, se respinge şi se comunică solicitantului un înscris în acest sens, cu precizarea neconformităţilor constatate;

**Anexa nr.2**

**METODOLOGIA**

**privind aprobarea structurii organizatorice, reorganizarea, schimbarea sediului şi a denumirilor, pentru spitalele publice din reţeaua proprie a Ministerului Sănătăţii**

**Art. 1** - În vederea aprobării structurii organizatorice a unui spital public din reţeaua proprie a Ministerului Sănătăţii, se transmit următoarele:

a) solicitarea managerului spitalului, care va cuprinde obligatoriu: numărul de înregistrare la nivelul emitentului, elementele de identificare ale solicitantului şi datele de contact ale reprezentantului legal;

b) notificarea de certificare de sănătate publică a conformităţii emisă de direcţia de sănătate publică judeţeană/a municipiului Bucureşti, ca urmare a evaluării proiectului respectiv, cu cel mult 6 luni anterior solicitării;

c) memoriul tehnic, care va cuprinde următoarele:

(i) descrierea detaliată a spaţiului/a structurii care urmează să fie organizată, precum şi a circuitelor funcţionale respective, cu respectarea reglementărilor în vigoare;

(ii) tipul de structură propus;

(iii) informaţii privind dotările spitalului, astfel cum prevede legislaţia incidentă în vigoare, în funcţie de structurile solicitate şi specificul activităţilor desfăşurate;

(iv) informaţii privind categoriile de personal, precum şi pregătirea profesională a acestora, în conformitate cu prevederile legale în vigoare privind structura organizatorică propusă, normativele de personal, precum şi specificul activităţilor desfăşurate;

(v) orice alte date sau informaţii pe care spitalul le consideră utile;

d) ordinul ministrului sănătăţii prin care s-a aprobat structura organizatorică, cu modificările și completările ulterioare, după caz;

e) certificatul de urbanism şi autorizaţia de construire pentru structuri modulare, în situaţia în care spitalul deţine astfel de construcţii.

**Art. 2** - În vederea aprobării reorganizării structurii organizatorice se transmit următoarele:

a) solicitarea managerului care va cuprinde obligatoriu: numărul de înregistrare la nivelul emitentului, elementele de identificare ale solicitantului şi datele de contact ale reprezentantului legal;

b) notificarea de certificare de sănătate publică a conformităţii emisă de direcţia de sănătate publică judeţeană/a municipiului Bucureşti, ca urmare a evaluării proiectului respectiv, cu cel mult 6 luni anterior solicitării;

c) memoriul tehnic, care va cuprinde următoarele:

(i) prezentarea clară şi concisă a argumentelor ce stau la baza modificării de structură propusă;

(ii) descrierea detaliată a spaţiului sau a structurii care urmează să fie reorganizată, precum şi a circuitelor funcţionale respective, cu respectarea reglementărilor în vigoare;

(iii) tipul de structură propus;

(iv) informaţii privind dotările suplimentare, astfel cum prevede legislaţia incidentă în vigoare, în funcţie de structurile solicitate şi specificul activităţilor desfăşurate;

(v) informaţii privind categoriile de personal suplimentare, precum şi pregătirea profesională a acestuia, în conformitate cu prevederile legale în vigoare privind structura organizatorică propusă, normativele de personal, precum şi specificul activităţilor desfăşurate;

(vi) indicatori statistici, după caz;

(vii) orice alte date sau informaţii pe care spitalul le consideră utile;

d) copia ordinului ministrului sănătăţii şi a anexei aferente prin care s-a aprobat structura organizatorică, cu modificările și completările ulterioare**;**

e) certificatul de urbanism şi autorizaţia de construire pentru structuri modulare, în situaţia în care spitalul deţine astfel de construcţii.

**Art. 3** - Schimbarea sediului și a denumirii se aprobă prin ordin al ministrului sănătății.

**Art. 4** - Documentaţia prevăzută la art. 1 și 2 se depune la registratura Ministerului Sănătăţii, prin e-mail sau poştă.

**Art. 5** - Structura de specialitate din cadrul Ministerului Sănătăţii verifică şi analizează documentele primite cu privire la solicitarea de aprobare a structurii/a modificării acesteia. În situaţia în care:

a) documentaţia este completă, în termen de 60 de zile lucrătoare de la primirea acesteia se emite ordinul ministrului sănătăţii pentru aprobarea/modificarea sau completarea structurii spitalului după caz, în vederea comunicării;

b) documentaţia este incompletă şi/sau prezintă neclarităţi, se solicită completări şi/sau clarificări în termen de 30 de zile de la data înregistrării solicitării la Ministerul Sănătăţii. În cazul netransmiterii unui răspuns în termen de 30 de zile lucrătoare, documentaţia depusă se consideră neconformă şi propunerea pentru aprobarea structurii organizatorice, precum şi aprobarea modificării acesteia, după caz, se respinge şi se comunică solicitantului un înscris în acest sens, cu precizarea neconformităţilor constatate;

c) propunerea pentru aprobarea structurii organizatorice/modifcarea, după caz, nu respectă prevederile legale incidente în vigoare, se respinge şi se comunică solicitantului un înscris în acest sens în termen de 30 de zile lucrătoare de la primirea solicitării cu indicarea prevederilor legale incidente care nu sunt respectate de către solicitant.

**Anexa Nr. 3**

**METODOLOGIA**

**privind avizarea structurii organizatorice, reorganizarea, schimbarea sediului şi a denumirilor pentru spitalele publice din reţeaua proprie a altor ministere și instituţii publice cu rețea sanitară proprie, altele decât cele ale Ministerului Sănătăţii**

Art. 1 - În vederea avizării structurii organizatorice a unui spital public din reţeaua proprie a altor ministere și instituţii publice cu rețea sanitară proprie, altele decât cele ale Ministerului Sănătăţii, se transmit următoarele:

a) solicitarea managerului spitalului, care va cuprinde obligatoriu: numărul de înregistrare la nivelul emitentului, elementele de identificare ale solicitantului, datele de contact ale reprezentantului legal şi dovada înştiinţării ordonatorului principal de credite cu privire la propunerea sa;

b) notificarea de certificare de sănătate publică a conformităţii emisă de direcţia de sănătate publică judeţeană/a municipiului Bucureşti/structura de specialitate a ministerului sau instituției publice cu rețea sanitară proprie, ca urmare a evaluării proiectului respectiv, cu cel mult 6 luni anterior solicitării:

c) memoriul tehnic, care va cuprinde următoarele:

(i) descrierea detaliată a spaţiului/a structurii care urmează să fie organizată, precum şi a circuitelor funcţionale respective, cu respectarea reglementărilor în vigoare;

(ii) tipul de structură propus;

(iii) informaţii privind dotările spitalului public, astfel cum prevede legislaţia incidentă în vigoare, în funcţie de structurile solicitate şi specificul activităţilor desfăşurate;

(iv) informaţii privind categoriile de personal, precum şi pregătirea profesională a acestuia, în conformitate cu prevederile legale în vigoare privind structura organizatorică propusă, normativele de personal, precum şi specificul activităţilor desfăşurate;

(v) orice alte date sau informaţii pe care spitalul le consideră utile;

d) avizul Ministerului Sănătăţii pentru structura organizatorică;

e) ordinul ministrului, respectiv actul administrativ al conducătorului instituţiei privind structura organizatorică aprobată, cu modificările și completările ulterioare, după caz;

f) certificatul de urbanism şi autorizaţia de construire pentru structuri modulare, în situaţia în care spitalul deţine astfel de construcţii.

Art. 2 - În vederea avizării reorganizării structurii organizatorice a unui spital public din reţeaua proprie a altor ministere și instituţii publice cu rețea sanitară proprie, altele decât cele ale Ministerului Sănătăţii, se transmit următoarele documente:

a) solicitarea managerului spitalului public, care va cuprinde obligatoriu: numărul de înregistrare la nivelul emitentului, elementele de identificare ale solicitantului, datele de contact ale reprezentantului legal şi dovada înştiinţării ordonatorului principal de credite cu privire la propunerea sa;

b) notificarea de certificare de sănătate publică a conformităţii documente emisă de direcţia de sănătate publică judeţeană/a municipiului Bucureşti/structura de specialitate a ministerului sau instituției publice cu rețea sanitară proprie, ca urmare a evaluării proiectului respectiv, cu cel mult 6 luni anterior solicitării;

c) avizul Ministerului Sănătăţii privind structura organizatorică;

d)ordinul ministrului, respectiv actul administrativ al conducătorului instituţiei privind aprobarea structurii organizatorice cu modificările și completările ulterioare;

e) memoriul tehnic, care va cuprinde următoarele:

(i) prezentarea clară şi concisă a argumentelor ce stau la baza modificării de structură propusă;

(ii) descrierea detaliată a spaţiului sau a structurii care urmează să fie reorganizată, precum şi a circuitelor funcţionale respective, cu respectarea reglementărilor în vigoare;

(iii) tipul de structură propus;

(iv) informaţii privind dotările suplimentare, astfel cum prevede legislaţia incidentă în vigoare, în funcţie de structurile solicitate şi specificul activităţilor desfăşurate;

(v) informaţii privind categoriile de personal suplimentare, precum şi pregătirea profesională a acestuia, în conformitate cu prevederile legale în vigoare privind structura organizatorică propusă, normativele de personal, precum şi specificul activităţilor desfăşurate;

(vi) indicatori statistici, după caz;

(vii) orice alte date sau informaţii pe care spitalul le consideră utile;

f) certificatul de urbanism şi autorizaţia de construire pentru structuri modulare, în situaţia în care spitalul deţine astfel de construcţii.

**Art. 3** - În vederea emiterii avizului pentru schimbarea sediului, managerul depune o solicitare în acest sens însoțită de notificarea de certificare de sănătate publică a conformităţii emisă de direcţia de sănătate publică judeţeană/a municipiului Bucureşti sau de către structura de specialitate a ministerului sau instituției publice cu rețea sanitară proprie.

**Art. 4** - Documentaţia prevăzută la art. 1 – 3 se depune la registratura Ministerului Sănătăţii, prin e-mail sau poştă.

**Art. 5** - Structura de specialitate din cadrul Ministerului Sănătăţii verifică şi analizează documentele prevăzute la art.1 – 2 , iar în situaţia în care:

a) documentaţia este completă și sunt respectate prevederile legale incidente în vigoare, în termen de 60 de zile lucrătoare de la primirea acesteia, se emite avizul pentru structura organizatorică sau reorganizarea, după caz, în vederea comunicării;

b) documentația nu respectă prevederile legale incidente în vigoare, se respinge şi se comunică solicitantului un înscris în acest sens, în termen de 60 de zile lucrătoare de la primirea solicitării, cu indicarea prevederilor legale incidente care nu sunt respectate de către solicitant;

c) documentaţia este incompletă şi/sau prezintă neclarităţi, se solicită completări şi/sau clarificări în termen de 30 de zile de la data înregistrării solicitării la Ministerul Sănătăţii. În cazul netransmiterii unui răspuns în termen de 30 de zile lucrătoare, documentaţia depusă se consideră neconformă şi propunerea pentru structura organizatorică/reorganizare se respinge şi se comunică solicitantului un înscris în acest sens, cu precizarea neconformităţilor constatate.